19ê adara 2020î de merkezê Riha de polîsan eştbi keyeyê Rabîa Bozkurta digane ser û pê tersê serebûtî dergûşê Bozkurt ver şibi. Rabîa Bozkurta 39 serre 1.5 serre yo têkoşînê edaletî kena.
Rabîa Bozkurta ke dadîya 4 domanan a û mêrdeyê ci tepişte yo ANFyî rê qala têkoşînê xo yê edaletî kerde.
Rabîa Bozkurt pare kerd ke a roje (19ê adare) a û mêrdeyê ci nêweşxane ra agêrayî û mêrdeyê ci zî şi Pirsûs. Rabîa vat: ''Şewe polîsan da berî ro û qîrayî. Înan mêrdeyê mi pers kerd û dima zî nê polîsanê maskekerdeyan pê tifingan xo eşt zere. Mi va ez digan a û tersena la înan qîrayîşê xo rê dewam kerd. Wexto ke mi dî ê hê pê tifingan şinê odaya domanan mi waşt înan asteng bikera. La polîsêkê sivîlî vat 'Ez tîya visnena çi halî ti zanena?' û ez tan daya. Ez ginaya war. Dima înan kamera qefilnaye û waşt ke ez kamera rê vaja ke înan sereştiş de zerar nêdayo mi. Ez tersî vera sey înan têgêraya û mi ewraq zî îmza kerd. Dima mi eşnawit ke înan cara mêrdeyê mi tepişto rixmê ney eşt keyeyê ma ser.''
Bozkurte îfade kerd ke di rojan ra pey bedenê ci bîyo mor û masayo û vat: ''Mezgê mi mêrdeyê mi de bi. Mi eşnawit ke ey uca de îşkence dîyo. 9 rojan ra dima ez pê hesîyaya ke dergûşê mi tênêgêreno. Doktoran vat dergûşê mi 9 rojî verî pîzeyê mi de merdo. Yanî a roje merdo.''
Rabîa Bozkurt da zanayene ke aye hem derheqê îşkenceyê vera mêrdeyê ci de hem zî derheqê mergê dergûşê xo de gerreyê sûcî kerdo la dergûşê ci rê otopsî nêameyo kerdene û serrêke û nêm o ke tehqîqat qet aver nêşîyo.
Rabîa Bozkurt 8ê teşrîna verêne de şina Zîndanê Hîlvanî û mêrdeyê xo ra musena ke tehqîqatê ey de bira bêteqîbîye dîyaye. Rabîa vat: ''Ez cade şîya Edlîyeya Riha. Dozgerê dosya zaf hêrsbîyaye yo. Ey reyna nêwaşt ke mi bivîno. Mi sekreterîye ra semedê pêvînayîşê bi serdozgerîye randevu girewtêne o çax polîsêko sivîl ame hetê mi û vat ke o zî ê sereştişî de estbi. Mi reyna sekretere rê israr kerd, o çax ê polîsî destê xo da masa û vat serzoger musaîd nîyo. Ez vejîya teber, sekretere mi rê telefon kerd û vat serdozger wazeno mi bivîno. Ez reyna şîya verê oda la ê polîsî mi rê nasnameyê mi waşt. Mi nêda ci, o çax ey mi rê vat 'Ti vana qey serdozger do to bivîno?' O şi odaya serdozgerî. Dima sekretere mi rê telefon kerd û vat serdozger nêwazeno mi bivîno. Ê polîsî pêvînayîşê mi asteng kerd.
Verî zî polîsan semedo ke çimê mi bitersnê venga mi da ke ez Mudirîya Şubeyê Terorî (TEM) de îfade bida. Înan ez odayêke de kilît kerde û mi rê gefî wendî. Pereyê mi çin o coka mi muracatê ÎHDyî kerd. Wextê serebûtê sereştişî de birayê mêrdeyê mi uca de bi la polîsan tehqîqat de îfadeyê ci nêgirewt, dergûşê mi rê otopsî nêame kerdene. doktorî dima îtîraf kerd ke polîsan o tehdît kerdo. Sereştişî ra verî dergûşê mi weş û war bi. Wexto ke o ver şi 3.5 kîlo bi. Mi o 9 aşmî pîzeyê xo de kiriştî, 10 rojî mendbî ke ez ey bîyara. Polîsî bîyî sebebê mergê ey. Ez nêwazena rîyê înan zî mi rê bieso. Ez wazena ê polîsî cezaya xo bigêrê.''
